**Кoнкурс за софинансованє младежских проєктох у рускей заєднїци - 2020**

Кед маш идею як унапредзиц дацо у твоїм краю, як ришиц даяки проблем, витвориц потребу хтору ма твоя заєднїца, лєбо єдноставно обдумаш добри способ на хтори ти и екипа препровадзице шлєбодни час, вец конкурс за младежски проєкти у рускей заєднїци права ствар за тебе!

Роботне цело за младих, хторе основал Национални совит Руснацох, то ґрупа активних, искусних и младих особох з розличних местох, хтора ту же би потримала активне уключованє младих до дружтвеного и културного живота рускей заєднїци. Наш перши крочай, того року, то розписованє конкурсу прейґ хторого можеце достац потримовку у реализованю ваших идейох.

**Хто?**

Ти и твоя екипа, дружтво з класи, пайташе, колеґове, културно-уметнїцке дружтво, нєвладове здруженє, лєбо було хто за кого думаш же би сцел/а допринєсц рижнородносци активносцох при младих. Условиє же би сце мали од 15 до 35 роки, же би вас було найменєй тройо, та же би ваш проєкт бул унапрямени на руску заєднїцу и младих у нєй. Теди поставаце тим хтори ше може приявиц на конкурс.

**Цо?**

Ваша идея може буц гоч цо, важне же би ю реализовали и орґанизовали праве ВИ и же би була повязана зоз єдну од штирох цильних обласцох националного совиту, а з нашу потримовку зоз софинансованьом и добродзечнима совитами.

**Цильни обласци националного совиту рускей националней меншини и толкованя**

**Култура** - Активносци котри уключую младих до културних змистох (Вистави, промоциї, трибини, вечари поезиї або прози, концерти и подобне)

**Образованє** – Активносци котри уключую младих у формалним образованю на руским язику (ваша активносц може и нємуши буц саме образованє, на приклад можеце организовац вилєт за школярох котри ше образую по руски, або визначиц младих котри вибрали роботу у образованю по руски, будзце креативни зоз тему)

**Информованє** - Активносци з хторима сцеце поинформовац младих о важних стварох ( квалитетни и забавни писани, визуелни або видео змисти за младих и подобне, шлєбодно хаснуйце онлайн дружтвени медиї)

**Службене хаснованє язика и писма** – Активносци котри доприноша хаснованю руского язика и писма при младих (вечари дружтвених бавискох преложени по руски, прекладанє комерциялних шветових змистох на руски язик, трибини, округли столи, едукациї и подобни иновативни активносци котри потримую и промовую руски язик)

**Будзце креативни зоз цильнима обласцами и шлєбодно нам пишце на** [**rcmladez@gmail.com**](mailto:rcmladez@gmail.com) **кед же маце питаня або наидзеце на нєясносци.**

**Приява и реализованє проєктох**

Конкурс отворени по **15. май**. Резултати можеце обчековац од **30. - того юния.**

Проєкти плануйце так же би вашо активносци були закончени по **15. децембер 2019. року**.

**Як ше приявиц?**

У прилогу маце приявни формулар хтори треба пополнїц и послац у електронскей форми на адресу rcmladez@gmail.com, лєбо у писаней форми на адресу Националного совиту: Фрушкогорска 64, 25233 Руски Керестур.

**Други правила конкурсу**

Кажди проєкт треба же би бул приявени спред даєдного формалного здруженя, културно-уметнїцкого дружтва (КУД), лєбо нєвладовей орґанизациї (НВО). Єдно формалне здруженє, КУД, або НВО можу приявиц найвецей три проєкти по конкурсним термину.

Кажди проєкт муши мац главного и одвичательного ношителя/ку и ище найменєй два особи котри буду учашнїки/ци у орґанизациї проєкту. Єдна особа шме приявиц єден проєкт по конкурсним термину.

Потримуєме нєформални ґрупи младих же би пренашли формалне здруженє, КУД, або НВО, прейґ хторого приявя свою идею, а кед же су то нє у можлївосци, ришенє пренайдземе вєдно так же нам будзце писац на емаил [rcmladez@gmail.com](mailto:rcmladez@gmail.com) скорей як цо пошлєце вашу проєктну прияву и голєм 7 днї скорей завераня конкурсу.

До нєприлапююцих трошкох у финансийним плану спадаю средства наменєни за:

- хонорари и дньовнїци;

- було яки алкоголни напой або доган и його продукти.

**\* З оглядом на позарядови стан пре пандемию КОВИД19, предкладаме вам шлїдуюци онлайн алати котри шлєбодно мож хасновац за видео схадзки, активносци и други потреби.**

**Под час позарядового стану модлїме же бисце ше нє сходзели и же бисце плановали активносци зоз алтернативнима датумами з оглядом же нєзнаме як длуго позарядови стан будзе тирвац.**

* **„Zoom“** – огранїчени час по 40 минути видео схадзки у безплатним „Basic“ плану. Вкупно 100 особи може участвовац у єдней схадзки;
* **Microsoft Teams** - пре Covid-19 вирус отворени безплатни опциї. <https://products.office.com/en-us/microsoft-teams/group-chat-software>
*  **Webex** - то „Cisco“ платформа котра има два опциї: схадзки по 1000 особи и збуваня по 3000 особи. Безплатна часц то „conference call“ до 200 особи;
* **Google Meet** - Премиюм верзия безплатна за хаснованє по 1.7.2020;
* **Teamspeak** – за роботу зоз максимум 100 особи. Безплатне хаснованє за максимум 32 особи;
* **„ Discord“–** хаснує ше за „chat“, слики и видео. Развити є як платформа за ґеймерох же би були у можлївосци буц на вязи у исти час док бавя бависка. Безплатни є за хаснованє и вигодни є за комуникацию у исти час док ше хасную други програми и апликациї ;
* **„Go to meeting и Go to webinar“** – „meeting“ ше хаснує за по 26 особи, „webinar“ за по 1000 особи, коштаю 19 и 29 УСД мешачно з безплатним хаснованьом за перши мешац;
* **„Moodle“**- платформа за ученє дизайнирана най едукатором, администратором и школяром оможлїви єдинствени, сигурни и интеґровани систем за персонализоване околїско за ученє. Платформу можеце пренайсц на тим линку: <https://moodle.org/>

За вецей информациї пишце нам на адресу [rcmladez@gmail.com](mailto:rcmladez@gmail.com) (у наслову назначиц „За младежски проєкти у рускей заєднїци“).